কোচবিহার, ২৭ জুনঃ হোমের আবাসিক শিশুদের মানসিক স্বাস্থ্য বিষয়ক সেমিনার অনুষ্ঠিত হল কোচবিহারে। বুধবার কোচবিহারের ল্যান্সডাউন হলে এই সেমিনার অনুষ্ঠিত হয়। পশ্চিমবঙ্গ শিশু অধিকার সুরক্ষার আয়োগের ব্যবস্থাপনায় এবং জাতীয় শিশু অধিকার সুরক্ষা আয়োগের সহায়তায় কোচবিহার জেলা প্রশাসন এদিন এই সেমিনারের উদ্যোগ নিয়েছিল। এদিনের সেমিনারে উপস্থিত ছিলেন রাজ্য শিশু অধিকার সুরক্ষার আয়োগের চেয়ারপার্সন অনন্যা চক্রবর্তী, জাতীয় শিশু অধিকার সুরক্ষা আয়োগের চেয়ার পার্সন রূপা কাপুর, কোচবিহারের জেলা শাসক কৌশিক সাহা, অভিনেত্রী জুন মালিয়া, সংগীত শিল্পী সৌমিত্র রায় এবং কোচবিহারে শিশু সুরক্ষা ও পাচার রোধ নিয়ে কাজ করা স্বেচ্ছাসেবী সংস্থা। হোমের আবাসিক মেয়েরা এদিন উপস্থিত বিশিষ্ট ব্যক্তিদের পুষ্পস্তবক ও উপহার দিয়ে বরণ করে নেয়। এরপর আবাসিক মেয়েরা অতিথিদের সামনে সমবেত নৃত্য পরিবেশন করে।